b"\n_START_ARTICLE_\nAl\xc3\xad ibn Y\xc3\xbassuf\n_START_SECTION_\nIncursions a Arag\xc3\xb3 i Catalunya\n_START_PARAGRAPH_\nAbu-T\xc3\xa0hir Tamim va fer una incursi\xc3\xb3 al comtat de Barcelona el 1107, arribant fins al castell de Gelida despr\xc3\xa9s d'arrasar el Pened\xc3\xa8s i destruir el castell d'Ol\xc3\xa8rdola i amena\xc3\xa7ar Barcelona. Poc despr\xc3\xa9s Tamim, que tenia el govern d'al-\xc3\x80ndalus amb seu a Granada, fou destitu\xc3\xaft i va ocupar el c\xc3\xa0rrec interinament Abd-Al\xc2\xb7lah ibn F\xc3\xa0tima governador de Balansiya, fins a la presa de possessi\xc3\xb3 del nou governador Mazdali ibn Sulankan, que era cos\xc3\xad d'Al\xc3\xad._NEWLINE_A la mort de l'emir \xc3\x80hmad (II) ibn Y\xc3\xbassuf al-Musta\xc3\xadn a la batalla de Valtierra del 24 de gener de 1110, a qui va succeir el seu fill Abd-al-M\xc3\xa0lik ibn \xc3\x80hmad Imad-ad-Dawla, el 1110 el cadi Muh\xc3\xa0mmad ibn al-Hajj va atacar l'emirat de Saraqusta i entrar a Saraqusta el 29 de juny.\n_START_SECTION_\nRetorn a l'\xc3\x80frica i reconquesta a Portugal\n_START_PARAGRAPH_\nAl\xc3\xad va retornar a \xc3\x80frica el desembre del 1110 i va deixar com a governador al seu nebot Sir ben Abu Bakr. El 1111 els seus generals ocupaven Santar\xc3\xa9m, Lisboa i Porto a Portugal. El 1112 i 1113 hi va haver campanyes a Guadalajara i la zona del Tajo, i en 1116 els almor\xc3\xa0vits van conquerir Abrantes i altres fortaleses. El 1117 va tornar Al\xc3\xad en persona i va fer la campanya de Coimbra.\n_START_SECTION_\nNova campanya a Arag\xc3\xb3 i Catalunya\n_START_PARAGRAPH_\nEl 1113 l'emir Mub\xc3\xa0ixxir Nassir-ad-Dawla de les Balears va demanar ajut als almor\xc3\xa0vits per fer front a la croada pisano-catalana. El 1114 els aragonesos van entrar a Tudela, mentre els generals almor\xc3\xa0vits van atacar altre cop el comtat de Barcelona per\xc3\xb2 foren rebutjats i van patir una greu derrota en la retirada a la batalla de Martorell el juny de 1114, per\xc3\xb2 l'any seg\xc3\xbcent els almor\xc3\xa0vits van tornar a terres catalanes i van assetjar Barcelona dos dies, fent que l'expedici\xc3\xb3 catalana a les illes Balears hagu\xc3\xa9s de retornar corrent. El mar\xc3\xa7 del 1115 Muzdali ibn Salakan, que tornava a estar al capdavant del govern peninsular va morir en un combat contra els castellans i el va succeir el seu fill Abd-Al\xc2\xb7lah ibn Mazdali._NEWLINE_El 1116 els aragonesos van ocupar Belchite i van assetjar Saraqusta per\xc3\xb2 van perdre Ayerbe, Almud\xc3\xa9var, Sarin\xc3\xa1n, Salcey, Robles i Zuera. Les forces del comtat d'Urgell van v\xc3\xa8ncer a prop de Lleida._NEWLINE_Alfons Raim\xc3\xbandez, el rei de Gal\xc3\xadcia, aprofitant les dissensions entre Urraca I de Castella i el seu marit Alfons el Bataller, va ocupar places castellanes en possessi\xc3\xb3 d'Arag\xc3\xb3 i va arribar fins a les fortaleses del Tajo que poc abans havien conquerit els almor\xc3\xa0vits, algunes de les quals van recuperar com Coria, en una expedici\xc3\xb3 dirigida per Ibrahim ibn Y\xc3\xbassuf, germ\xc3\xa0 d'Al\xc3\xad._NEWLINE_El 1118 Saragossa fou assetjada de nou \xe2\x80\x94Setge de Saraqusta (1118)\xe2\x80\x94 i finalment va caure en mans aragoneses. Fins a la caiguda de Saragossa no havia donat gaire import\xc3\xa0ncia als atacs d'Alfons el bataller, i llavors va encomanar al seu germ\xc3\xa0 Ibrahim ibn Y\xc3\xbassuf recuperar el terreny perdut per\xc3\xb2 fou aniquilat a la batalla de Cutanda. El 19 de desembre d'aquell any Alfons I d'Arag\xc3\xb3 entrava a Saragossa, que havia estat defensada per Abu-Bakr ibn Ibrahim as-Sahraw\xc3\xad, conegut per Ibn Tifalwit, declarant restablerta la dinastia Banu Hud posant al tron a \xc3\x80hmad III, fill de l'emir de Rueda de Jal\xc3\xb3n com a vassall. El 1119 els aragonesos van ocupar Alag\xc3\xb3 i Alcany\xc3\xads, mentre els catalans ocupaven la despoblada Tarragona. El 1120 el catalans arribaren ef\xc3\xadmerament fins a Tortosa i els aragonesos ocupaven Mall\xc3\xa9n, Magall\xc3\xb3n, Borja, Ariza, Tarassona, Qalat Darwaca i Qalat al-Ayyub, i el 1121 \xc3\x89pila, Ricla, Bubierca i Alhama i els pobles de la riba del Jiloca, Monreal i Belchite._NEWLINE_El 1120 es va produir una revolta a Qurtuba i Al\xc3\xad va venir en persona el 1121 i la va sufocar. El 1124 els aragonesos van ocupar Madina Salim. Tornava a exercir el govern peninsular Tamin per\xc3\xb2 una derrota davant els castellans a la batalla d'Aranzuel li va fer perdre el c\xc3\xa0rrec el 1125 en favor d'Abu Umar Inallu, n\xc3\xa9t d'Al\xc3\xad.\n_START_SECTION_\nLa campanya aragonesa contra Balansiya i Qurtuba\n_START_PARAGRAPH_\nEl 1125 Alfons I d'Arag\xc3\xb3 va iniciar l'expedici\xc3\xb3 a Balansiya: va atacar Alzira sense \xc3\xa8xit i va seguir cap a D\xc3\xa0niyya on fou rebutjat el 31 d'octubre; va avan\xc3\xa7ar cap a X\xc3\xa0tiva, despr\xc3\xa9s Madina Mursiyya i fins a Vera i Almanzora per recular a Purchena i despr\xc3\xa9s cap a Baza que va atacar sense resultat; el 4 de desembre va atacar Guadix que no va poder conquerir; va anar a Graena i Alcazar llocs on se lo van unir molts moss\xc3\xa0rabs i va retornar cap a Guadix; el 7 de gener del 1126 va arribar a Diezma i va acampar a la vora del Fardes._NEWLINE_El seu ex\xc3\xa8rcit va arribar a 50.000 homes pels molts moss\xc3\xa0rabs que se li unien, i projectava atacar Granada per\xc3\xb2 el mal temps i la pres\xc3\xa8ncia de molts soldats almor\xc3\xa0vits el van fer desistir i va aixecar el camp (22 de gener) passant per Maracena, Pinos Puente, Laseca (prop d'Alcal\xc3\xa1 la Real), Luque, Baena, \xc3\x89cija, Cabra, Polei, fins a derrotar els almor\xc3\xa0vits a la batalla d'Arnisol per a despr\xc3\xa9s va passar La Alpujarra, creuar els rius Solobre\xc3\xb1a i Guadalfeo i va arribar a V\xc3\xa9lez-M\xc3\xa0laga on va girar altre cop cap a Granada passant per Dilar i Alhend\xc3\xadn on va trobar contingents musulmans als que es va enfrontar i va posar en fuita. Despr\xc3\xa9s va entrar a la Vega de Granada, va creuar Serra Nevada, i per Alic\xc3\xban, Guadix, Murciyya, X\xc3\xa0tiva i Alcolea de Cinca va retornar a l'Arag\xc3\xb3._NEWLINE_El 1129 els aragonesos entraven a Molina de Arag\xc3\xb3n. El comte portugu\xc3\xa8s Alfons I Henr\xc3\xadquez va vendre Chaves als almor\xc3\xa0vits per\xc3\xb2 la va haver de recomprar quan es va revoltar la poblaci\xc3\xb3 local cristiana. El 1131 els castellans van ocupar Caracuel. El 1132 les mil\xc3\xadcies de Toledo manades per Rodrigo Gonzalo, van fer una incursi\xc3\xb3 fins a Sevilla, el governador de la qual va morir. Taixf\xc3\xadn ibn Al\xc3\xad fou destitu\xc3\xaft i enviat com a governador a C\xc3\xb2rdova, i a Granada fou nomenat Abu-Muh\xc3\xa0mmad az-Zubayr ibn \xc3\x9amar Azuel. El 1133 els aragonesos van ocupar Mequinensa i els castellans van fer una incursi\xc3\xb3 fins a Ja\xc3\xa9n, C\xc3\xb2rdova i Cadis._NEWLINE_El 1134 el rei d'Arag\xc3\xb3 atacava Fraga \xe2\x80\x94 Setge de Fraga (1133-1134) \xe2\x80\x94 per\xc3\xb2 fou derrotat al castell de Monreal pel general Yahy\xc3\xa0 ibn Al\xc3\xad ibn Gh\xc3\xa0niya i li va fer aixecar el setge el 17 de juliol; llavors els aragonesos van anar a assetjar el castell de Lizana per\xc3\xb2 el rei va morir poc despr\xc3\xa9s entre Almuniente i Poli\xc3\xb1ino. Els portuguesos van ocupar Leiria. Revolta del moss\xc3\xa0rab Aben Cosay a la rodalia de Sevilla. El 1137 es va revoltar Conca per\xc3\xb2 la rebel\xc2\xb7li\xc3\xb3 fou aplanada en sang. El 1139 els portuguesos van aconseguir una gran vict\xc3\xb2ria a la batalla d'Ourique (25 de juliol) despr\xc3\xa9s de la qual Alfons Henr\xc3\xadquez va prendre el t\xc3\xadtol de rei. Ef\xc3\xadmeres ocupacions de Montforte i Montemor Novo."